Fjörutíu og fimm hafa sótt um starf landvarðar á gosstöðvunum í Meradölum og Fagradalsfjalli. Ljúka á ráðningum strax eftir helgi en helmingi færri verða ráðnir en lagt var upp með meðan enn gaus.
Umsóknarfrestur um starf landvarðar á gosstöðvunum rann út í gær. Inga Dóra Hrólfsdóttir sviðsstjóri sviðs náttúruverndar hjá Umhverfisstofnun segir aðsóknina hafa verið góða.
Það voru fjörutíu og fimm umsóknir sem bárust.
Og hvað munuð þið ráða marga?
Við munum ráða á vaktir þannig að það verði tveir alltaf á svæðinu á virkum dögum og þrír um helgar. Ég geri ráð fyrir að það verði um sex manns sem taka þessar vaktir.
Þetta eru helmingi færri en lagt var upp með á meðan enn gaus í Meradölum. Þar hætti að gjósa á sunnudaginn og ekki hefur verið neinn órói síðan þá og lítil skjálftavirkni, samkvæmt náttúruvárvakt Veðurstofunnar
Mun færri leggja leið sína á gosstöðvarnar nú. Samkvæmt talningu Ferðamálastofu fóru fimm til sex þúsund þar um á meðan enn gaus en í gær fóru þar um þrettán hundruð. Inga Dóra segir að staðan verði endurmetin eftir nokkrar vikur.
Þá ef að gos hefst aftur til dæmis og fjölgun verði aftur á gestum á svæðið þá munum við skoða að fjölga.
Ljúka á við ráðningar á mánudag og taka nýir landverðir til starfa fljótlega eftir það.
Þrettán hundruð manns fóru um gosstöðvarnar í Meradölum í gær sem er meira en þrjú þúsund færri en fóru þar á meðan enn gaus. Fjörutíu og fimm sóttu um störf sex landvarða á svæðinu.